ཆས་གོས་ཀྱི་ཐད་ནས་བལ་ཡུལ་གྱི་བུད་ཚོའི་ཆས་གོས་དེ་འུ་ཅག་གི་དགོན་པ་དང་ལྷ་ཁང་གི་ལྡེབས་རིས་སུ་བྲིས་པའི་ལྷ་མོ་དག་གི་གོས་དང་ཆེས་འདྲ་ནའང་།དེ་ནི་བུད་མེད་གཉེན་སྟོན་བྱས་ཟིན་པ་དག་གིས་གོན་པ་ལས།གཞོན་ནུ་ཕོ་མོ་རྣམས་ནི་ཡུ་རོབ་སོགས་ཕྱི་གླིང་གི་དཔེ་གསར་གྱི་ཆས་གོས་རྐྱང་པ་གྱོན་པ་ལས།སྲོལ་རྒྱུན་གྱི་ཆས་གོས་མཛེས་ཤིང་ལྟ་ན་སྡུག་པ་དེ་གྱོན་མཁན་བརྒྱ་ཡི་ནང་དུ་རེ་འགའ་ཙམ་དུ་གྱུར་ཡོད།གཉེན་སྒྲིག་བྱས་ཟིན་པའི་བུད་མེད་མེད་དག་གིས་ནི་ཐོད་པ་དང་སྐྲ་གསེང་དུ་མཚལ་རྡུལ་བྱུག་ཅིང་།བུད་མེད་རྒན་གཞོན་ཀུན་གྱི་སྣ་གཡོན་པར་ཨུ་ཁུང་བརྟོལ་ཏེ་སྣ་རྒྱན་ཆེ་ཆུང་འདྲ་མིན་བཏགས་པ་འདི་ཐོག་མར་མཐོང་སྐབས་ཆེས་མི་མཛེས་པ་ཤིག་ཡིན་ནའང་།ཞིབ་པར་བརྟགས་ན་དེ་ཡང་མཆོད་པའི་ལྷ་མོ་དག་དང་འདྲ་བར་བུད་མེད་རྣམས་ཀྱི་མཛེས་པའི་ཡོན་ཏན་གསལ་བར་མངོན་བྱེད་ཅིག་ཏུ་འདུགརྐང་པ་དང་མཁྲིག་མ་གཉིས་ལ་ཟངས་མ་དང་ལྕགས་ཀྱི་གདུ་བུ་སྤྲས་ཤིང་།རྐང་པའི་མཐིལ་མཚལ་མདོག་གིས་དམར་རྐྱང་བྱེད།ལག་པའི་མཐིལ་ཡང་དམར་མདངས་རྒྱས་པའི་རི་མོ་འདྲ་མིན་གྱིས་བརྒྱན་པར་བྱེད།སྐྱེས་པ་རྒན་རབས་པ་རྣམས་ཀྱི་ནང་བལ་ཡུལ་གྱི་གནའ་བོའི་ཆས་གོས་རས་ཞྭ་ཁྲ་བོ་དང་།རས་ཞྭ་ནག་པོ་དེ་གྱོན་མཁན་ཤིན་ཏུ་མང་ལ་དེ་ཉི་ཁོང་ཚོས་རང་ཉིད་བལ་བོ་བ་ཡིན་པའི་མཚོན་བྱེད་གལ་ཆེན་ཞིག་ཏུ་བརྩི་བཞིན་ཡོད།གཞུང་གི་ངོས་ནས་ཀྱང་བལ་ཡུལ་གྱི་སྐྱེས་པ་རྣམས་ཀྱི་སྤྱི་དམངས་ལག་འཁྱེར་དང་།ཕྱི་བསྐྱོད་ལག་འཁྱེར་གྱི་འདྲ་དཔར་ངོས་སུའང་ཞྭ་མོ་དེའི་རིགས་ངེས་པར་གྱོན་དགོས་པར་བཤད།འོན་ཀྱང་བོད་རིགས་སུ་གཏོགས་པའི་གློ་བོ་དང་།རྟ་མང་།སྙེ་ཤངས།ཤར་པ་སོགས་ཀྱིས་ཞྭ་མོ་དེ་གྱོན་དགོས་དོན་མེད་ཚུལ་གྱི་སྐད་ཆ་ཞིག་བལ་ཡུལ་གྲོས་ཚོགས་ཚུན་ཆད་དུ་ཡང་ཡང་སླེབས་པས་ཕྱིས་སུ་མཚམས་འཇོག་པ་བྱུང་ཡོད།